Bejaarde vrou in huis met byl oorvalArgieffoto ŉ 20-jarige man is in die Oos-Kaap in hegtenis geneem nadat ŉ 76-jarige vrou in haar huis oorval en erg aangerand is. Kapt. Jackson Manatha, polisiewoordvoerder, het Saterdag gesê die voorval het Vrydag in die vroeë oggendure in die Goodhope-nedersetting in Dutywa plaasgevind. “Die vrou het geslaap toe sy ŉ klop aan haar deur hoor. Sy het dit nie oopgemaak nie. Die man was gewapen met ŉ byl en het die deur oopgedwing, waarna hy die vrou aangerand het,” het Manatha gesê. Volgens Manatha het die vrou om hulp geskreeu en het lede van die gemeenskap tot haar redding gekom. Die man het op die vlug geslaan. “Die vrou kon die verdagte identifiseer, want die ligte was aan. Die verdagte is opgespoor en in hegtenis geneem.” Manatha het gesê die motief vir die aanval is nie bekend nie en word ondersoek. Die man moet Maandag in die Dutywa-landdroshof verskyn op aanklag van poging tot moord.